KFO ekstaties oor eerste lewende uitvoerings ná 7 maande | Netwerk24
Deur Elretha Britz 27 Oktober 2020 13:30
Gabriele von Dürckheim is die solis in Bach se Orkessuite. Foto: Verskaf
"Dit is só bevredigend om weer voor 'n gehoor te kon speel. 'n Uitvoering gaan tog oor die onmiddellikheid daarvan en as daar iemand is wat luister, is dit net soveel meer stimulerend."
Petrus Coetzee, die leier van die altviole in die Kaapstadse Filharmoniese Orkes, verwoord so die gevoel van al die orkesspelers wat die afgelope week kamerkonserte in 'n saal in Rondebosch gegee het. Weliswaar voor 'n gehoor van net 30 mense, maar ook hulle was ekstaties oor die eerste lewende uitvoering ná sewe maande van konsertdroogte.
Coetzee sê veral Sjostakowitsj se Kamersimfonie, op. 110b het die gehoor emosioneel gehad.
"Dit maak 'n groot verskil om voor mense te speel teenoor opnames wat sonder die 'kommunikasie' met 'n gehoor gedoen word."
Symphonic Masterpieces in Miniature is 'n konsertreeks van concerto's wat vir klein ensembles verwerk is. Dit het feitlik al die lede van die KFO die geleentheid gegee om die eerste keer sedert
Petrus Coetzee, altviolisleier in die Kaapstadse Filharmoniese Orkes. Foto: Verskaf
die begin van die staat van inperking weer voor 'n gehoor op te tree.
Al die uitvoerings is egter vir stroming opgeneem sodat die res van die getroue KFO-gehoor en ander musiekliefhebbers ook in die vreugde kan deel.
Shirley Gueller, bemarkingstrateeg van die KFO, sê die verwerkte concerto's is vir die orkesspelers nogal 'n uitdaging. "Veral die strykers ken die musiek goed, maar vir die miniatuurformaat is die musiek verander. Die eerste violis moet in dié geval dalk die fluitdeel speel en die tjellis die hobo- of trompetdeel.
"Dit verg konsentrasie en daarby is nie al die orkeslede gereelde kamermusiekspelers nie. Dit is ook 'n aanpassing, tog het sommige van die spelers besonder goed gevaar."
Die optredes is gedoen met die nodige afstand tussen mekaar en die dra van maskers. Al die musici het met hul KFO-maskers die verhoog betree, waarna die blasers hul maskers kon afhaal.
Die 14-jarige Mike Wang het Beethoven se Klavierconcerto nr. 2 saam met 'n strykkwintet gespeel. Foto: Verskaf
Die verskillende uitvoerings word elke Donderdag in November beskikbaar gestel en kan nog vir vier dae daarna gestroom word.